Kasahstani Rahvapartei

Kasahstani Rahvapartei on Kasahstanis tegutsev sotsialistlike vaadetega erakond. Partei tekkis 2004. aastal Kasahstani Kommunistliku Partei lõhenemisel. 2023. aasta parlamendivalimiste järel on Rahvaparteil Kasahstani parlamendi alamkojas Mazhilises viis kohta.

Üleüldiselt peavad spetsialistid erakonda Kasahstani presidendile truuks satelliitparteiks, mis on küll enamuse erakonna ajaloost olnud opositsioonis ja tõstatanud parlamendis vasakpoolseid teemasid, kuid hääletab enamasti parlamendis valitsuspartei soovi järgi.

2011. aasta seisuga oli erakonnal 81 100 liiget ja osakonnad igas Kasahstani piirkonnas.

 Ajalugu 
Kasahstani Rahvapartei tekkis 2004. aastal pärast Kasahstani Kommunistliku Partei lõhenemist parlamendisaadiku Tolen Tokhtasõnovi parteisekretäriks valimise tõttu. Vladislav Kosarevi juhtimisel lahkus umbes 15 000 liiget Kommunistlikust Parteist ja 21. juunil registreeriti uus partei nimega Kasahstani Kommunistlik Rahvapartei, mis oli erakonna nimeks 2020. aastani. 

Esimesed aastad jäi Rahvapartei Kommunistliku Partei varju, saades eelkäijaga võrreldes vähem hääli ja jäädes parlamendist välja. 2004. aasta parlamendivalimistel kogus Rahvapartei 1,98 protsenti häältest. 2005. aasta presidendivalimistel kogus Rahvapartei kandidaat Erasyl Abilqasymov vaid 0,34 protsenti häältest. 2007. aasta parlamendivalimistel kogus erakond 1,29 protsenti häältest. Kommunistlik Partei ja Rahvapartei arutasid 2007. aastal ka taasliitumist, kuid Rahvapartei otsustas lõpuks sellest loobuda ja erakonna esimees Kosarev väitis, et Kommunistlik Partei on avalikkuse silmis kaotanud oma autoriteedi. 2011. aasta presidendivalimistel sai Rahvapartei kandidaat Žambõl Ahmetbekov 1,36 protsenti häältest.

Pöördepunkt Rahvapartei jaoks saabus 2012. aastal, mis Kasahstani president lubas kontrollitud opositsiooni parlamenti. Kasahstani Kommunistlikul Parteil keelati parlamendivalimistel osaleda, mistõttu KKP toetajad hääletasid Rahvapartei poolt. Kasahstani Kommunistlik Rahvapartei 2012. aasta parlamendivalimistel 15. jaanuaril kokku 7,2 protsenti häältest, ületades sellega 7% lävendi ja kokku 7 kohta parlamendis. Parlamendis etendas erakond süsteemisisese opositsiooni rolli, tõstatades peamiselt vasakpoolseid teemasid, nagu sotsiaalhoolekande parandamine ja pensionide tõstmine, töökindlustuse ning hariduse arendamine. Samas hääletas erakond ikkagi vastavalt presidendi ja võimupartei Nur-Otani soovidele.

2019. aasta presidendivalimistel esitas Rahvapartei uuesti kandidaadiks Ahmetbekovi, kes valimisi ei võitnud. 2021. aasta parlamendivalimistel sai Rahvapartei 9,10% häältest ja Mazhilises 10 kohta. 2022. aasta presidendivalimistel toetas erakond Kasahstani presidenti Kasõm-Žomart Tokajevit. 2023. aasta valimiste järel on parlamendis viis Rahvapartei liiget.

 Partei esimehed 
Erakonna loomisest 2004. aastast kuni 2020. aastani, mil erakonna juhtkond otsustas kaotada nimest sõna "kommunistlik", oli erakonna de facto juht Vladislav Kosarev. Aastatel 2020–2022 oli partei esimees Aiqyn Qongyrov. 27. märtsist 2022 on partei esimees Jermuhamet Jertsõbajev.

 Ideoloogia ja vaated 
Kasahstani Rahvapartei soovib rajada Kasahstani Rahvavabariiki, kus laiendataks kodanikele antavaid õigusi, arendataks demokraatiat riigis, austataks kodanike omandiõigust ja välistataks igasugune inimese ekspluateerimine. Partei soovib taastada Nõukogude ajal eksisteerinud sotsiaalkindlustussüsteemi ning seda laiendada. Välispoliitikas soovib partei tihedamat koostööd Sõltumatute Riikide Ühenduse riikidega, terrorismivastase võitluse jätkamist ja rahvusvahelise koostöö tõhustamist.

Erakonna ametlik siht on rajada rahvavalitsus, mis võitleks sotsiaalse õigluse ja vaba ühiskonna eest. Samuti soovib erakond arendada majandust sotsialismi põhimõtetel, keskendudes peamiselt tehnika moderniseerimisele, taastades riigi omandi majanduse võtmesektorites ja vähendades orienteeritust tooraine kaevandamisele.

 Viited 

Kategooria:Kasahstani erakonnad